Bolalikdan nogironlarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar toʻlash boʻyicha xarajatlarni moliyalashtirish tartibi toʻgʻrisidagi nizomni tasdiqlash haqida
(order, 2021-12-10)

Oʻzbekiston Respublikasining 2000-yil 14-dekabrdagi “Budjet tizimi toʻgʻrisida”gi Qonuni (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda), Oʻzbekiston Respublikasi Prezidentining “Oʻzbekiston Respublikasining 2009-yilgi asosiy makroiqtisodiy koʻrsatkichlari va Davlat budjeti parametrlari toʻgʻrisida” 2008-yil 29-dekabrdagi PQ-1024-son qaroriga (Oʻzbekiston Respublikasi qonun hujjatlari toʻplami, 2008-y., 52-son, 515-modda) muvofiq hamda Oʻzbekiston Respublikasi Vazirlar Mahkamasining 2009-yil 20-fevraldagi 02/1-1187-son topshirigʻini bajarish maqsadida buyuraman: 1. Bolalikdan nogironlarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar toʻlash boʻyicha xarajatlarni moliyalashtirish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan vaqtdan boshlab oʻn kun oʻtgandan keyin amalga kiritilsin. Mazkur Nizom Oʻzbekiston Respublikasining “Budjet tizimi toʻgʻrisida”gi Qonuni (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda), Oʻzbekiston Respublikasi Prezidentining 2009-yil 30-dekabrdagi PF-4161-sonli “Fuqarolarning pensiya taʼminoti tizimini yanada takomillashtirish chora-tadbirlari toʻgʻrisida”gi Farmoniga (Oʻzbekiston Respublikasi qonun hujjatlari toʻplami, 2009-y., 52-son, 559-modda), Oʻzbekiston Respublikasi Prezidentining “Oʻzbekiston Respublikasining 2009-yilgi asosiy makroiqtisodiy koʻrsatkichlari va Davlat budjeti parametrlari toʻgʻrisida”gi 2008-yil 29-dekabrdagi PQ-1024-son qarorining (Oʻzbekiston Respublikasi qonun hujjatlari toʻplami, 2008-y., 52-son, 515-modda) 22-bandiga muvofiq bolalikdan nogironlarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar (bundan keyingi oʻrinlarda nafaqalar deb yuritiladi) toʻlash boʻyicha xarajatlarni moliyalashtirish tartibini belgilaydi. 1. Nafaqalar toʻlash boʻyicha xarajatlar 2009-yilning 1-yanvaridan boshlab Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasi (bundan keyingi oʻrinlarda Jamgʻarma deb yuritiladi) orqali respublika budjeti mablagʻlari hisobidan amalga oshiriladi. 2. Nafaqalar toʻlash uchun ajratilgan budjet mablagʻlaridan maqsadli foydalanilishini taʼminlash maqsadida Jamgʻarmaning tuman (shahar) boʻlimlari har bir tuman (shahar)lar boʻyicha mazkur Nizomning ilovasiga muvofiq shaklda nafaqalarni toʻlash boʻyicha xarajatlar smetasini tuzadilar. 3. Oʻzbekiston Respublikasi respublika budjetidan mablagʻlar Jamgʻarmaning gʻaznachilik hisobvaragʻiga gʻaznachilik memorial orderi asosida quyidagi tartibda oʻtkazilib beriladi: joriy toʻlov oyining 15-kunigacha — oʻtgan oyning ehtiyoji hisob-kitobidan kelib chiqib, 50 foiz miqdoridagi summa; joriy toʻlov oyining 27-kunigacha — amaldagi ehtiyojning taqdim etilgan miqdoridan qolgan summa. 4. Nafaqalarni yetkazib berish bilan bogʻliq xarajatlar nafaqalarni toʻlash boʻyicha xarajatlar smetasida koʻzda tutilgan mablagʻlar hisobidan amalga oshiriladi. Nafaqalarni yetkazib berish bilan bogʻliq xarajatlarni cheklangan miqdori “Oʻzbekiston pochtasi” OAJ tomonidan taqdim qilingan koʻrsatilgan xizmatlar uchun xarajatlar kalkulatsiyasini koʻrib chiqish asosida har yili Oʻzbekiston Respublikasi Moliya vazirligi tomonidan aniqlanadi. 5. Nafaqalarni tayinlash va toʻlash Oʻzbekiston Respublikasi Vazirlar Mahkamasining 2011-yil 7-apreldagi 107-son qarori (Oʻzbekiston Respublikasi qonun hujjatlari toʻplami, 2011-yil, 14-son, 142-modda) bilan tasdiqlangan Bolalikdan nogironlarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar tayinlash va toʻlash tartibi toʻgʻrisidagi nizomga muvofiq amalga oshiriladi. 6. Jamgʻarmaning hududiy boʻlinmalari har oyda toʻlov oyining 15-sanasidan kechikmagan holda Jamgʻarmaga nafaqalarni toʻlash uchun talab qilinadigan mablagʻlarni har bir hudud (tuman, shahar) boʻyicha nogironlarning miqdorini koʻrsatgan holda taqdim qiladi. 11. Jamgʻarmaning tuman (shahar) boʻlimlari har oyda nafaqalarni toʻlash uchun toʻlov vedomostlarini “Oʻzbekiston pochtasi” OAJ ning boʻlinmalari va Davlat-tijorat Xalq banki filiallari (bundan keyingi oʻrinlarda Xalq banki deb yuritiladi) boʻyicha tayyorlaydi va ushbu toʻlov vedomostlar asosida gʻaznachilik boʻlinmalariga mablagʻlarni Gʻazna hisobvaragʻidan 22610 “Oʻzbekiston pochtasi” OAJ tarkibiy boʻlinmalari orqali toʻlanadigan pensiya va ijtimoiy nafaqalar” maxsus depozit hisobvaragʻiga va Xalq bankining hisobvaragʻiga oʻtkazishga toʻlov topshiriqnomalarini tayyorlaydi. 12. Nafaqalarni yetkazib berish bilan bogʻliq xarajatlar “Oʻzbekiston pochtasi” OAJ va Jamgʻarma oʻrtasida tuzilgan shartnomaga muvofiq toʻlanadi. Bunda, “Oʻzbekiston pochtasi” OAJ boʻlinmalarining hisobvaragʻlariga toʻgʻridan toʻgʻri mablagʻlarni toʻlash Jamgʻarmaning tuman (shahar) boʻlimlarining gʻaznachilikning hududiy boʻlinmalarida ochilgan shaxsiy hisobvaraqlaridan Jamgʻarmaning tuman (shahar) boʻlimlari va “Oʻzbekiston pochtasi” OAJ boʻlinmalari oʻrtasida tuzilgan shartnomaga muvofiq amalga oshiriladi. 13. Agar yil mobaynida nogironlar miqdorining oʻzgarishi nafaqa toʻlash boʻyicha xarajatlar smetasida koʻzda tutilgan xarajatlarning oshishiga (kamayishiga) olib kelsa, Jamgʻarma oʻrnatilgan tartibda Oʻzbekiston Respublikasi Moliya vazirligiga nafaqalarni toʻlash boʻyicha xarajatlar smetasiga oʻzgartirish kiritish uchun nafaqa oluvchilarning oʻzgargan miqdoriga zarur boʻlgan mablagʻlarni asoslangan hisob-kitoblarini taqdim qiladi. Xarajatlar smetasiga oʻzgartirishlar kiritish avvalo, respublika budjetida nafaqalarni toʻlash uchun koʻzda tutilgan mablagʻlar doirasida amalga oshiriladi. Jamgʻarma xarajatlar smetasiga kiritilayotgan oʻzgartirishlar, oʻrnatilgan tartibda gʻaznachilik boʻlinmalari bilan kelishilishi shart. 14. Nafaqalarni toʻlash boʻyicha xarajatlar smetasi nafaqa oluvchilarning miqdori boʻyicha maʼlumotlarni ilova qilgan holda, Jamgʻarmaning tegishli tuman (shahar) boʻlimlari bosh hisobchilari va rahbarlari tomonidan imzolanadi. Oʻrnatilgan tartibda rasmiylashtirilgan har bir tuman (shahar) boʻyicha nafaqalarni toʻlash boʻyicha xarajatlar smetasi Jamgʻarmaning hududiy boshqarmalari orqali Jamgʻarmaga umumlashtirish va respublika boʻyicha jamlangan xarajatlar smetasini tuzish uchun taqdim qilinadi. Jamgʻarma tegishli tekshirishlar va umumlashtirishlardan soʻng Oʻzbekiston Respublikasi boʻyicha tuman va shaharlarning tasdiqlangan xarajatlar smetalari nusxalarini ilova qilgan holda jamlangan xarajatlar smetasini tuzadi va tasdiqlaydi hamda oʻrnatilgan tartibda roʻyxatdan oʻtkazish uchun Oʻzbekiston Respublikasi Moliya vazirligining tarmoqlarni moliyalashtiruvchi tegishli boshqarmasiga taqdim qiladi. Jamgʻarma Oʻzbekiston Respublikasi Moliya vazirligining Gʻaznachiligiga Oʻzbekiston Respublikasi boʻyicha tuman va shaharlarining tasdiqlangan xarajatlar smetalari nusxalarini ilova qilgan holda jamlangan xarajatlar smetasini taqdim qiladi. 15. Nafaqalarni toʻlash uchun respublika budjetidan moliyalashtirilib berilgan mablagʻlar respublika budjetining ijrosi toʻgʻrisidagi hisobotda Oʻzbekiston Respublikasi Davlat budjeti xarajatlar tasnifining tegishli boʻlim, bob, paragraf va xarajat moddasi boʻyicha kassa va haqiqiy xarajat sifatida aks ettiriladi. Jamgʻarmaning tegishli hisobvaraqlariga tushgan mablagʻlar Jamgʻarma budjeti ijrosi toʻgʻrisidagi hisobotda Jamgʻarma daromadi sifatida aks ettiriladi. 16. Vedomostlar boʻyicha Xalq banki va “Oʻzbekiston pochtasi” OAJ boʻlinmalarining hisob raqamlariga hisobot davrida oʻtkazib berilgan mablagʻlar nafaqalarni toʻlash boʻyicha Jamgʻarmaning kassa xarajatlari hisoblanadi. Agar Xalq banki va “Oʻzbekiston pochtasi” OAJ boʻlinmalarining hisob raqamlariga oʻtkazib berilgan mablagʻlar nafaqa oluvchilarning boshqa yashash joyiga koʻchib ketishi, notoʻgʻri va ortiqcha oʻtkazib berilgan nafaqa summalari yoki nafaqa oluvchining vafoti tufayli olinmagan qoldiq mablagʻlar mavjud boʻlsa, ushbu mablagʻlar qoldigʻi toʻlov oyining oxiriga qadar Gʻaznachilikning hisobvaragʻiga kassa xarajatlarini tiklash uchun qaytariladi. 17. Jamgʻarma har chorakda hisobot choragidan keyingi oyning 15-sanasiga qadar Oʻzbekiston Respublikasi Gʻaznachiligi bilan kelishilgan nafaqalarning hisoblanishi va toʻlanishi boʻyicha hisobotni tuman (shahar) va oylar boʻyicha tuzib Oʻzbekiston Respublikasi Moliya vazirligiga taqdim qiladi. 18. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi. 19. Nafaqalarni toʻlash uchun ajratilgan budjet mablagʻlaridan maqsadli foydalanilishini nazorat qilish Oʻzbekiston Respublikasi Moliya vazirligi tomonidan qonunchilikka muvofiq amalga oshiriladi. 20. Mazkur Nizom Oʻzbekiston Respublikasi Mehnat va aholini ijtimoiy muhofaza qilish vazirligi bilan kelishilgan.